b'\n_START_ARTICLE_\nDruga \xc4\x8de\xc4\x8denska vojna\n_START_SECTION_\nPredhodni dogodki\n_START_PARAGRAPH_\nPrva \xc4\x8de\xc4\x8denska vojna se je uradno kon\xc4\x8dala konec avgusta 1996 s podpisom premirja v dagestanskem Khasavyurtu. \xc4\x8ceprav se je vojna kon\xc4\x8dala s popolno \xc4\x8de\xc4\x8densko zmago v tej brutalni vojni, ki je trajala od decembra 1994 do konca poletja 1996, dejansko ni bilo pravega zmagovalca. Izgube so bile na obeh straneh stra\xc5\xa1anske, preko 300.000 mrtvih, ranjenih in pogre\xc5\xa1anih ter ogromna gospodarska \xc5\xa1koda od katere si \xc4\x8ce\xc4\x8denija \xc5\xa1e zdaj ni popolnoma opomogla. Vojna je pokazala vse slabosti novonastale ruske vojske in ruskega politi\xc4\x8dnega vrha. Ker je bila vojna izredno dobro medijsko pokrita, so krvavi spopadi \xc5\xa1okirali rusko javnost in svet tako, da je ta zahtevala njeno kon\xc4\x8danje in s tem prepre\xc4\x8dila, da ni ruska vojska v \xc4\x8ce\xc4\x8deniji dobesedno izkrvavela._NEWLINE_Po navideznem premirju sta se obe strani trudili vzpostaviti normale odnose, pri\xc5\xa1lo je do \xc5\xa1tevilnih humanitarnih in gospodarskih sporazumov, ki pa zaradi vojnega sovra\xc5\xa1tva niso imeli pravega u\xc4\x8dinka. Vojna je \xc4\x8ce\xc4\x8denijo pustila v stanju popolnega uni\xc4\x8denja, ker dr\xc5\xbeave ni nih\xc4\x8de priznal, izjemi sta bili le Afganistan in Gruzija, se je ta zna\xc5\xa1la med t. i. odpadni\xc5\xa1kimi dr\xc5\xbeavami. Dr\xc5\xbeava je ostala brez kakr\xc5\xa1ne koli javne infrastrukture, dela ni bilo mogo\xc4\x8de dobiti, zato se je za\xc4\x8del \xc5\xa1iriti \xc4\x8drni trg in brezvladje. Februarja 1997 je bil za predsednika dr\xc5\xbeave izvoljen Aslan Mushadov, eden izmed treh glavnih akterjev vojne. Po izvolitvi se je kmalu izkazalo, da je brez prave mo\xc4\x8di, saj ljudje niso odgovarjali izvoljeni vladi temve\xc4\x8d lokalnim vodjem, lokalnim oboro\xc5\xbeenim skupinam in gospodarjem vojne, zaradi \xc4\x8desar je bilo nemogo\xc4\x8de dose\xc4\x8di kakr\xc5\xa1en koli dogovor. V \xc4\x8dasu njegovega predsedovanja je bilo nanj izvedenih ve\xc4\x8d neuspelih atentatov, ki naj bi bili delo ruske obve\xc5\xa1\xc4\x8devalne slu\xc5\xbebe. Razglasitev svete vojne in finan\xc4\x8dna pomo\xc4\x8d iz muslimanskih dr\xc5\xbeav sta v dr\xc5\xbeavi na ste\xc5\xbeaj odprli vrata islamizaciji, v dr\xc5\xbeavo so se za\xc4\x8deli priseljevati Vahabiti. Uvedeno je bilo strogo \xc5\xa1eriatsko pravo, ki pa ga sicer ve\xc4\x8dinsko muslimansko prebivalstvo ni bilo vajeno. Legitimna oblast je imela popolni nadzor le v okolici glavnega mesta Grozni, glavna nasprotnika oblasti sta bila muslimanska ekstremista Arbi Barayev in Salman Raduyev, ki sta vodila tudi razli\xc4\x8dne kriminalne zdru\xc5\xbebe. Ena izmed teh se je ukvarjala z ugrabitvami, ki je postal najbolj donosen posel po kon\xc4\x8dani vojni. Med letoma 1996 in 1999 je bilo v \xc4\x8ce\xc4\x8deniji in sosednjih republikah ugrabljenih okoli 1.300 ljudi, izkupi\xc4\x8dek iz te dejavnosti pa je zna\xc5\xa1al preko 200 milijonov dolarjev. Najbolj odmevna je bila ugrabitev \xc5\xa1tirih zahodnih delavcev leta 1998, ki se je po posredovanju vladne vojske kon\xc4\x8dala z njihovo smrtjo._NEWLINE_Kljub kon\xc4\x8danju prve vojne in poizkusih umiritvi razmer so bili odnosi med Rusijo in \xc4\x8ce\xc4\x8denijo skrajno napeti. Razmere pa so se \xc5\xa1e poslab\xc5\xa1ale marca 1999 ko je bil v Groznem ugrabljen ruski general Gennady Shpigun. Po tem incidentu se razmere niso ve\xc4\x8d umirile in se je kriza samo \xc5\xa1e stopnjevala. Med avgustom in septembrom so \xc4\x8de\xc4\x8denske oboro\xc5\xbeene skupine pod vodstvom Shamila Basayeva napadle sosednji Dagestan, ki ga je varovala ruska vojska, ob meji je pri\xc5\xa1lo do \xc5\xa1tevilnih spopadov na katere so Rusi odgovori z letalskimi in kopenskimi napadi, na dagestanske in \xc4\x8de\xc4\x8denske obmejne kraje. Vrhunec krize med dr\xc5\xbeavam pa je bil dose\xc5\xbeen konec avgusta in v prvi polovici septembra 1999 ko je v Moskvi, Volgodonsku in Buynaksku pri\xc5\xa1lo do serije bombnih napadov, ki so za seboj pustili 293 mrtvih in ve\xc4\x8d kot 1.000 ranjenih civilistov. \xc4\x8ceprav ruske oblasti nikoli niso zanesljivo odkrile krivca (napad naj bi neuradno izvedla ruska obve\xc5\xa1\xc4\x8devalna slu\xc5\xbeba, da bi spro\xc5\xbeila novo vojno proti \xc4\x8ce\xc4\x8deniji) so bili bombni napadi glavni povod za novo vojno med \xc4\x8ce\xc4\x8denijo in Rusijo.\n_START_SECTION_\nVojna\n_START_PARAGRAPH_\nVojna se je za\xc4\x8dela konec avgusta in v za\xc4\x8detku septembra 1999 z masovnimi letalskimi napadi na \xc4\x8de\xc4\x8densko vojsko in \xc4\x8de\xc4\x8denske paravoja\xc5\xa1ke skupine, ki so napadle sosednji Dagestan. Bombni napadi so iz domov pregnali ve\xc4\x8d kakor 100.000 civilistov, ki so se zatekli v sosednjo Ingu\xc5\xa1etijo. Do sredine septembra so ruske sile \xc5\xbee zasedle mejo med dr\xc5\xbeavam in se za\xc4\x8dele pripravljati na napad, ki pa so go v poveljstvu ruske vojske, zaradi velikih izgub ki bi nastale med spopadom, mo\xc4\x8dno odsvetovali. Medtem je meja med dr\xc5\xbeavam postajala vedno bolj nemirna, neprestano je prihajalo do spopadov ruski vojski pa je uspelo zasesti nekaj \xc4\x8de\xc4\x8denskega ozemlja._NEWLINE_Prvega oktobra 1999 je novo izvoljeni ruske premirje Vladimir Putin razglasil, da je \xc4\x8de\xc4\x8denska vlada skupaj s predsednikom Maskhadiovom nelegitimna s tem je ruski vojski dal dovoljenje, da je za\xc4\x8dela prodirati v notranjost \xc4\x8ce\xc4\x8denije. Sprva je bil cilj vojske reka Terk, s hitrim prodor do te reke bi zasedli severno tretjino \xc4\x8ce\xc4\x8denije in ustvarili nekak\xc5\xa1no tamponsko obmo\xc4\x8dje, ki bi \xc4\x8de\xc4\x8denskim oboro\xc5\xbeenim skupinam prepre\xc4\x8devala vpade v sosednje republike. Rusi so reko dosegli 5. oktobra, \xc4\x8de\xc4\x8denski predsednik Maskhadiov je Rusom ponudil premirje, ki pa so ga ti zavrnili. Za razliko od prve \xc4\x8de\xc4\x8denske vojne \xc4\x8ce\xc4\x8denom tokrat ni kazalo dobro, Rusi so se na vojno dobro pripravili in niso ve\xc4\x8d ponavljali napak iz prve vojne. V notranjost \xc4\x8ce\xc4\x8denije so napredovali po\xc4\x8dasi in ob mo\xc4\x8dni podpori topni\xc5\xa1tva in letalstva. Dvanajstega oktobra so prekora\xc4\x8dili reko Terk in za\xc4\x8deli napredovati proti Groznemu. V Groznem in osrednji \xc4\x8ce\xc4\x8deniji je medtem nastala panika, ljudje so za\xc4\x8deli zapu\xc5\xa1\xc4\x8dati domove in be\xc5\xbeati v sosednje republike. Val beguncev je za Ruse predstavljal veliko nevarnost saj se je v prej\xc5\xa1nji vojni dogajalo, da so se \xc4\x8de\xc4\x8denski uporniki pome\xc5\xa1ali med begunce in se tako prebili za bojno \xc4\x8drto kjer so nato izvajali razli\xc4\x8dne napade. Rusi so te\xc5\xbeavo z begunci re\xc5\xa1ili s posebnimi tabori\xc5\xa1\xc4\x8di kjer so preverili in preiskali vse begunce._NEWLINE_Petnajstega oktobra je Grozni pri\xc5\xa1el v domet ruskih topov. Rusi so mesto obkolili in ga zasuli za granatami. Bombardiranje je bilo v naslednjih dneh tako silovita, da v centru mesta ni ostala cela niti ena zgradba. Zdru\xc5\xbeeni narodi so leta 2003 Grozni razglasili za najbolj uni\xc4\x8deno mesto po drugi svetovni vojni. Mesto je po srditih bojih za vsako hi\xc5\xa1o in ulico padlo v ruske roke 2. februarja 2000, med boji je padlo 368 ruskih vojakov ter 1.400 \xc4\x8de\xc4\x8denskih upornikov in vojakov. \xc4\x8ceprav je bila zmaga za rusko stran popolna je bila cena za vojno visoka. Konec januarja je v javnost pri\xc5\xa1lo poro\xc4\x8dilo v katerem je bilo navedeno da je ruska vojska od oktobra do konca januarja 2000 izgubila 1.173 vojakov._NEWLINE_Za razliko od prve \xc4\x8de\xc4\x8denske vojne je bila druga vojna slabo novinarsko pokrita saj se je ruska vojska in administracija na vse mo\xc4\x8di trudila, da bi prepre\xc4\x8dila odtekanje informacij o dogodkih na boji\xc5\xa1\xc4\x8du, ki bi \xc5\xa1kodljivo vplivali na rusko in svetovno javno mnenje. Kljub temu pa so iz boji\xc5\xa1\xc4\x8da prihajali \xc5\xa1okantni podatki o civilnih \xc5\xbertvah, ki so bile posledica ne selektivnih ruskih napadov. Najbolj odmeven je bil raketni napad na mesto Shali v katerem je umrlo 150 civilistov, raketnemu napadu je sledil \xc5\xa1e helikopterski napad, ki je povzro\xc4\x8dil \xc5\xa1e dodatne \xc5\xbertve med civilisti. Veliko \xc5\xbertve so povzro\xc4\x8dila tudi t. i. posebna oro\xc5\xbeja kot so bile balisti\xc4\x8dne rakete in termobari\xc4\x8dne bombe._NEWLINE_Po kon\xc4\x8danih bojih za Grozni se je ruska vojska usmerila proti goratemu jugu \xc4\x8ce\xc4\x8denije, ki je predstavljalo opori\xc5\xa1\xc4\x8de \xc4\x8de\xc4\x8denskih oboro\xc5\xbeenih skupin. Tako kot celotno vojno je tudi bitko za ju\xc5\xbeni del \xc4\x8ce\xc4\x8denije zaznamovalo masovno bombardiranje \xc4\x8de\xc4\x8denskih polo\xc5\xbeajev okoli mest Argun, Vedeno in Shatoy kateremu je nato sledil \xc5\xa1e napad posebnih ruskih enot kot so bile padalci in specnaz, ki so \xc4\x8de\xc4\x8denskim skupinam zadali hud udarec. Devetindvajsetega februarja 2000 je general Gennady Troshov, poveljnik ruskih sil na severnem Kavkazu objavil, da so se velike voja\xc5\xa1ke operacije kon\xc4\x8dale ter, da se za\xc4\x8denja vojna proti posameznim oboro\xc5\xbeenim skupinam, ki so se razkropile po celotni \xc4\x8ce\xc4\x8deniji. Izjava ruskega generala o kon\xc4\x8danju vojne je bila prehitra, v naslednjih mesecih so sledili krvavi napadi na ruske konvoje, eden izmed takih je bil napad na konvoj ruskih vojakov v ju\xc5\xbeni \xc4\x8ce\xc4\x8deniji, ki je predstavljala trdnjavo \xc4\x8de\xc4\x8denskih opornikov, izgube so bile visoke na obeh straneh. \xc4\x8ce\xc4\x8denski upor je za\xc4\x8del slabeti \xc5\xa1ele z decembrsko ofenzivo, leta 2000.\n_START_SECTION_\nDogodki po vojni\n_START_PARAGRAPH_\nV letih, ki so sledila vojni so se razmere v \xc4\x8ce\xc4\x8deniji po\xc4\x8dasi umirjale kljub temu pa je prihajalo do \xc5\xa1tevilnih spopadov med ruskimi varnostnimi silami in \xc4\x8de\xc4\x8denskimi paravoja\xc5\xa1kimi skupinami. Do spopadov je v glavnem prihajalo v ju\xc5\xbenem goratem predelu \xc4\x8ce\xc4\x8denije kjer so visoki hribi in gozdovi dajali zavetje upornikom. \xc4\x8ce\xc4\x8denske oboro\xc5\xbeene skupine so po navadi napadale ruske voja\xc5\xa1ke in policijske konvoje ter konvoje za oskrbo ruskih oboro\xc5\xbeenih enot. Pogosti so bili tudi napadi z improviziranimi eksplozivnimi sredstvi ob\xc4\x8dasno pa je prihajalo tudi ve\xc4\x8djih oboro\xc5\xbeenih napadov na ruske postojanke. Rusi so na vsaka napad odgovorili z masovnim topni\xc5\xa1kim in letalskim napadom po potrebi pa so uporabili tudi enota za specialno delovanje, ki so uni\xc4\x8dile \xc4\x8de\xc4\x8denske oboro\xc5\xbeene skupine. Kot velika prednost za rusko stran se je izkazala uporaba najemnikov in posebnih enot, ki so bile posebej usposobljene za boj proti t. i. nevidnemu nasprotniku. Zaradi vse pogostej\xc5\xa1ih ruskih napadov so se \xc4\x8de\xc4\x8denske uporni\xc5\xa1ke skupine razkropile po vsem severnem Kavkazu tudi izven \xc4\x8ce\xc4\x8denije in tam izvajale napade na ruske varnostne enote in vojake._NEWLINE_Vojna pa se ni omejila le na \xc4\x8ce\xc4\x8denijo ampak seje raz\xc5\xa1irila po celotni Rusiji. Med letoma 2000 in 2011 je bila Rusija pri\xc4\x8da ve\xc4\x8d kot 40 bombnih in samomorilskih napadov, ki so terjali \xc5\xbeivljenja ve\xc4\x8d sto civilistov. Najbolj odmeven je bil uspeli bombni napad na \xc4\x8de\xc4\x8denskega predsednika Akhmad Kadyrova 9. maja 2004. Svetovno odmevni pa sta bili krizi s talci v moskovskem gledali\xc5\xa1\xc4\x8du in \xc5\xa1oli v Beslanu. Krizi sta se po posredovanju ruskih posebnih enot razpletli krvavo z ve\xc4\x8d sto smrtnimi \xc5\xbertvami med civilisti._NEWLINE_V letih, ki so sledila vojni so Rusi veliko sredstev vlo\xc5\xbeili za stabilizacijo celotnega obmo\xc4\x8dja Kavkaza. Po letu 2005 je \xc5\xa1tevilo napadov na ruske varnostne sile za\xc4\x8delo padati, k temu so pripomogle tudi posebne operacije v katerih so ruske posebne enote eliminirale klju\xc4\x8dne akterje obeh \xc4\x8de\xc4\x8denskih vojen. Konec marca 2009 ruski predsednik Medvedjev oznanil konec operacij v \xc4\x8ce\xc4\x8deniji. Uradno so se protiteroristi\xc4\x8dne operacije v \xc4\x8ce\xc4\x8deniji kon\xc4\x8dale 16. aprila 2009.\n_START_SECTION_\n\xc5\xbdrtve in \xc5\xa1koda\n_START_PARAGRAPH_\nPodatki o \xc5\xbertvah in \xc5\xa1kodi se razlikujejo. Po nekaterih podatkih so ruske sile v \xc4\x8ce\xc4\x8deniji izgubile preko 7.000 vojakov in varnostnih sil, \xc4\x8de\xc4\x8denske izgube so bile dosti vi\xc5\xa1je v bojih naj bi \xc5\xbeivljenje izgubilo preko 16.000 \xc4\x8de\xc4\x8denskih upornik. Najbolj je trpelo civilno prebivalstvo, v drugi vojni naj bi umrlo kar 50.000 \xc4\x8de\xc4\x8denskih civilistov katerim pa moramo pri\xc5\xa1teti \xc5\xa1e okoli 600 civilistov iz okoli\xc5\xa1kih regij, ki so bile \xc5\xbertve nasilja ene ali druge strani. Po ruskih ocenah naj bi obe vojni terjali smrt okoli 160.000 vojakov in 150.000 do 200.000 civilistov._NEWLINE_Med vojno je veliko \xc5\xa1kode utrpela tudi gospodarska infrastruktura. Uni\xc4\x8dena so bila cela mesta in vasi cestno in \xc5\xbeelezni\xc5\xa1ko omre\xc5\xbeje je bilo v razsulu. Najve\xc4\x8d \xc5\xa1kode je utrpelo glavno mesto Grozni, ki je bilo po kon\xc4\x8danih bojih videti kot Stalingrad iz leta 1944. Leta 2003 so Zdru\xc5\xbeeni narodi Grozni razglasili za najbolj uni\xc4\x8deno mesto na svetu po drugi svetovni vojni. Zaradi bombardiranj rafinerij ter naftnih in plinskih polj je pri\xc5\xa1lo do razlitja nafte in onesna\xc5\xbeenja kmetijskih povr\xc5\xa1in. Dve vojni sta za seboj postili tudi \xc5\xa1tevilna neozna\xc4\x8dena minska polja in neeksplodirana obojna sredstva._NEWLINE_Vojni sta korenito posegli tudi v \xc5\xbeivljenja ljudi. Deset let po vojni je brezposelnost \xc5\xa1e vedno visoka (okoli 30%), \xc5\xbeivljenjski standard ljudi je nizek posledica tega pa je nizka \xc5\xbeivljenjska doba, ki je ena izmed najni\xc5\xbejih v Rusiji. Veliko je tudi psihi\xc4\x8dnih in fizi\xc4\x8dnih bolezni, ki so neposredno povezane z vojno. \xc5\xbdivljenje ljudi \xc5\xa1e dodatno ote\xc5\xbeuje zdravstvo, ki zaradi posledic vojne \xc5\xa1kode deluje na osnovni ravni. Zaradi pomanjkanja stanovanj in ostale infrastrukture je v dr\xc5\xbeavi veliko brezdomcev in klate\xc5\xbeev. \xc4\x8ceprav je bilo v zadnjih letih veliko sredstev vlo\xc5\xbeenih v normalizacijo razmer (izgradnja javne infrastrukture, stanovanje,...) bo \xc4\x8ce\xc4\x8denija potrebovala \xc5\xa1e vrsto let, da se bo izvila iz posledic vojne.'